钦定古今图书集成/方舆汇编/职方典/第1422卷 > 《平思田勒石文》前人
## 钦定古今图书集成/方舆汇编/职方典/第1422卷 > 《平思田勒石文》前人

嘉靖丙戌夏，官兵伐田随，与思恩之人相比，复煽集
军四省，汹汹连年。于时皇帝忧悯元元容有无辜而
死者乎？迺命新建伯王守仁“曷往视师，其以德绥，勿
以兵虔。”乃兴师振旅，信义大宣。诸蛮感慕，旬日之间，
自缚来归者七万一千，悉放之还农，两省以安。昔有
《苗徂征》，《七旬来格》；今不期月而蛮方率服。绥之斯来，
速于邮传，舞干之化，何以加焉？爰告思、田毋忘，永勒
山石，昭此赫赫。文武圣神，率土之滨，凡有血气，莫不
尊亲。嘉靖戊子年春，臣守仁拜手稽首书，臣林冨、张
祐刻石。